DEĊIŻJONI TAL-KUMMISSJONI
tas-16 ta’ Jannar 2008
li tippermetti lill-Istati Membri jestendu l-awtorizzazzjonijiet proviżorji mogħtija għas-sustanzi attivi ġodda benthiavalicarb, proquinazid u silver thiosulphate
(notifikata taħt id-dokument numru C(2008) 9)
(Test b’relevanza għaż-ŻEE)
(2008/56/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari r-raba’ sottoparagrafu ta’ l-Artikolu 8(1) tagħha,
Billi:
(1)
Skond l-Artikolu 6(2) tad-Direttiva 91/414/KEE, f’April ta’ l-2002 il-Belġju rċieva applikazzjoni mingħand Kumiai Chemicals Industry Co. Ltd. għall-inklużjoni tas-sustanza attiva benthiavalicarb fl-Anness I tad-Direttiva 91/414/KEE. Id-Deċiżjoni tal-Kummissjoni 2003/35/KE (2) kkonfermat li l-dossier kien komplut u jista’ jitqies bħala sodisfaċenti, fil-prinċipju, għar-rekwiżiti tad-data u ta’ l-informazzjoni fl-Annessi II u III ta’ dik id-Direttiva.
(2)
F’Jannar 2004, ir-Renju Unit irċieva applikazzjoni minn DuPont (UK) Ltd. dwar il-proquinazid. Id-Deċiżjoni tal-Kummissjoni 2004/686/KE (3) kkonfermat li l-dossier kien komplut u jista’ jitqies bħala sodisfaċenti, fil-prinċipju, għar-rekwiżiti tad-data u ta’ l-informazzjoni fl-Annessi II u III ta’ dik id-Direttiva.
(3)
F’Jannar 2003, l-Olanda rċeviet applikazzjoni minn Enhold B.V. dwar is-silver thiosulphate. Id-Deċiżjoni tal-Kummissjoni 2003/850/KE (4) kkonfermat li l-dossier kien komplut u jista’ jitqies bħala sodisfaċenti, fil-prinċipju, għar-rekwiżiti tad-data u ta’ l-informazzjoni fl-Annessi II u III ta’ dik id-Direttiva.
(4)
Kien hemm il-ħtieġa ta’ konferma tal-kompletezza tad-dossier sabiex setgħu jiġu eżaminati fid-dettall u sabiex l-Istati Membri seta’ jkollhom il-possibiltà li jagħtu awtorizzazzjonijiet proviżorji, għall-perjodi sa tliet snin, għall-prodotti għall-protezzjoni tal-pjanti li fihom is-sustanzi attivi kkonċernati, filwaqt li jikkonformaw mal-kundizzjonijiet stipulati fl-Artikolu 8(1) tad-Direttiva 91/414/KEE u, b’mod partikolari, il-kundizzjoni dwar il-verifika dettaljata tas-sustanza attiva u tal-prodott għall-protezzjoni tal-pjanti fid-dawl tar-rekwiżiti stipulati minn dik id-Direttiva.
(5)
L-effetti fuq is-saħħa tal-bniedem u l-ambjent ta’ dawn is-sustanzi attivi ġew ivverifikati, skond id-dispożizzjonijiet tal-Artikolu 6(2) u (4) tad-Direttiva 91/414/KEE, għall-użi proposti mill-applikanti. L-Istat Membru rapporteur ressaq abbozzi ta’ rapporti evalwattivi lill-Kummissjoni fl-10 ta’ Mejju 2004 (benthiavalicarb), fid-9 ta’ Ġunju 2006 (proquinazid), fid-9 ta’ Novembru 2005 (silver thiosulphate), rispettivament.
(6)
Wara li tressaq l-abbozz tar-rapport evalwattiv mill-Istati Membri rapporteur, instab li kien hemm il-ħtieġa li tintalab iktar informazzjoni mill-applikanti u li l-Istati Membri rapporteur li jirrappurtaw jeżaminaw din l-informazzjoni u jressqu l-evalwazzjoni tagħhom. Għalhekk, l-eżaminazzjoni tad-dossiers għadha għaddejja u mhux se jkun possibbli li l-evalwazzjoni tintemm kompletament fil-qafas ta’ żmien stipulat fid-Direttiva 91/414/KEE.
(7)
Minħabba li l-evalwazzjoni s’issa ma identifikat l-ebda dubju immedjat, l-Istati Membri għandhom jingħataw il-possibbiltà li jġeddu l-awtorizzazzjonijiet proviżorji mogħtija għall-prodotti tal-protezzjoni tal-pjanti li fihom is-sustanzi attivi kkonċernati għal perjodu ta’ 24 xahar skond id-dispożizzjonijiet ta’ l-Artikolu 8 tad-Direttiva 91/414/KEE sabiex tkun tista’ titkompla l-eżaminazzjoni tad-dossiers. Huwa mistenni li l-evalwazzjoni u l-proċess tat-teħid tad-deċiżjonijiet fir-rigward ta’ deċiżjoni dwar l-inklużjoni possibbli fl-Anness I ta’ benthiavalicarb, proquinazid u silver thiosulphate titlesta fi żmien 24 xahar.
(8)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Istati Membri jistgħu jestendu l-awtorizzazzjonijiet proviżorji għall-prodotti għall-protezzjoni tal-pjanti li fihom benthiavalicarb, proquinazid jew silver thiosulphate għal perjodu li ma jaqbiżx l-24 xahar mid-data ta’ l-adozzjoni ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 16 ta’ Jannar 2008.